"อุตตม" สั่งคลังแบงก์รัฐดูแลประชาชนร้องทุกข์5พันบาท
คลังย้ายจุดรับคำร้องกลุ่มชวด 5,000 บาท เปิดใหม่วันที่ 5 พ.ค.ใต้ทางด่วน พร้อมจัดทีมรับมือเต็มรูปแบบ
1 พ.ค. 2563

นายธนกร วังบุญคงชนะ เลขานุการ รมว.คลัง เปิดเผยว่า ในวันที่ 2-4 พ.ค.2563 เป็นวันหยุดรายการ ดังนั้น กระทรวงการคลัง ไม่ได้เปิดให้มีการตั้งโต๊ะรับร้องเรียนผู้เยียวยา ผู้ไม่ได้รับสิทธิ์ 5,000 บาท และจะกลับมาเปิดในวันที่ 5 พ.ค.2563 โดยกระทรวงการคลัง ได้เปลี่ยนพื้นที่ให้บริการผู้ลงทะเบียนเพื่อขอรับเงินเยียวยา 5,000 บาท เป็นบริเวณลานจอดรถใต้ทางด่วน ริมคลองประปา หน้าประตู 1-2 กระทรวงการคลัง ตั้งแต่เวลา 08.00 น. เนื่องจากสามารถปิดการจราจร และรองรับคนที่เดินทางมาร้องเรียนได้
นอกจากนี้ นายธนกร กล่าวว่า นายอุตตม สาวนายน รมว.คลัง ได้สั่งการให้วันที่ 5 พ.ค.2563 คลังจะจัดเจ้าหน้าที่ดูแลผู้ที่มาร้องเรียนที่กระทรวงการคลังเต็มรูปแบบ ตามมาตรฐานการป้องกันโรคโควิด-19 กระทรวงสาธารณสุข เช่น มีการตรวจวัดอุณหภูมิ มีการจัดเจ้าหน้าที่บริการให้เพียงพอ แยกส่วนชัดเจน ไม่เหมือน 2 วันแรก และจะมีการ เรียกผู้บริหารสถาบันการเงินเฉพาะกิจของรัฐ เช่น ธนาคารออมสิน ธนาคารกรุงไทย ธนาคารเพื่อการเกษตรและสหกรณ์การเกษตร (ธ.ก.ส.) มาให้ข้อมูลด้วย ซึ่งมั่นใจว่า สถานการณ์ที่คนเดินทางมาร้องเรียนจะคลี่คลายลง คลังพร้อมที่จะดูแลผู้ได้รับผลกระทบทุกคน
ทั้งนี้ ภายหลังจากนี้ นายอุตตม ได้มีคำสั่งให้หน่วยงานในสังกัดกระทรวงการคลัง ให้ผู้บริหารสูงสุดและเจ้าหน้าที่ ลงมาช่วยเหลือประชาชน ที่เดินทางมาร้องเรียน 5,000 บาท ทำให้ บรรยากาศเดินทางการมาร้องเรียนภาพรวมในวันที่ 2 (1 พ.ค.) เป็นไปด้วยความเรียบร้อยมากขึ้น แม้ว่าจะมีคนมาร้องทุกข์ถึง 1,500 คน
สำหรับผู้บริหารที่เดินทางมาตรวจเยี่ยมจุดร้องเรียนตามคำสั่ง รมว.คลัง ได้แก่ นายพชร อนันตศิลป์ อธิบดีกรมสรรพสามิต เเละนายปิยกร อภิบาลศรี ที่ปรึกษาด้านยุทธศาสตร์ภาษีสรรพสามิต นายภูมิศักดิ์ อรัญญาเกษมสุข อธิบดีกรมบัญชีกลาง พร้อมเจ้าหน้าที่กรมบัญชีกลาง นายยุทธนา หยิมการุณ อธิบดีธนารักษ์ ส่วนนายกฤษฎา จีนะวิจารณะ อธิบดีกรมศุลกากร พร้อมคณะผู้บริหาร และเจ้าหน้าที่ผู้พิทักษ์สิทธิ์ได้ลงพื้นที่ในเขตคลองเตย
นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) กล่าวว่า ขณะนี้ได้เร่งจ่ายเงินให้ผู้ที่ผ่านเกณฑ์ของโครงการ โดยคาดว่าภายในวันที่ 8 พ.ค. 2563 จะสามารถจ่ายเงินได้ 11 ล้านคน โดยภายในสัปดาห์แรกของเดือน พ.ค. นี้จะจ่ายได้ 2.6 ล้านคน แบ่งเป็น วันที่ 1 พ.ค. จ่ายได้ 1 แสนคน ผ่านระบบของธนาคารกรุงไทย และในวันที่ 4 พ.ค. จะจ่ายได้อีก 1 แสนคน และวันที่ 5 พ.ค. 2563 คาดว่าจะจ่ายได้ 1 ล้านกว่าคน
ขณะที่มีผู้ที่ได้รับเงินเยียวยาแจ้งคืนสิทธิ์แล้ว 3.1 พันคน และมีการยกเลิกการลงทะเบียน/ยกเลิกการทบทวนสิทธิ์ ทั้งสิ้น 9 แสนคน ส่วนการยกเลิกการยกเลิกทบทวนสิทธิ์ ที่เปิดให้สามารถดำเนินการได้ตั้งแต่เวลา 06.00 น. ของวันที่ 1 พ.ค. 2563 พบว่าจนถึงเวลา 10.00 น. มีคนลงทะเบียนแล้ว 9 หมื่นคน โดยยืนยันว่าขณะนี้กระทรวงการคลังให้ความดูแลและช่วยเหลือประชาชนทุกกลุ่ม
“ย้ำอีกครั้งว่าวันนี้สิ่งที่ดีที่สุดก่อนจะมาคลัง คือ ให้เข้าไปดูที่เว็บไซด์ www.เราไม่ทิ้งกัน.com โดยเฉพาะกลุ่มสีเท่าที่ต้องตรวจสอบสถานะ หลายคนไม่ได้ดูว่าท่านผ่านแล้ว ท่านได้สิทธิ์แล้ว แต่รอการจ่ายเงิน ก็อยากให้เข้าไปตรวจสอบก่อนเพื่อจะได้สบายใจ คลายความกังวลว่าจะได้หรือไม่ได้เงิน 5 พันบาท ซึ่งปัจจุบันข้อมูลอัพเดทแล้วว่ามีผู้ได้รับสิทธิ์ 11 ล้านคน ตรงนี้จะเป็นการช่วยเหลือที่เร็วที่สุดมากกว่าการมาคลัง” นายลวรณ กล่าว